**NOTĂ DE FUNDAMENTARE**

|  |
| --- |
| **Secțiunea 1****Titlul proiectului de act normativ** |
| **HOTĂRÂRE** **privind actualizarea Strategiei naționale de management al riscului la inundații pe termen mediu și lung, aprobată prin Hotărârea Guvernului nr. 846/2010** |
| **Secțiunea a 2-a** **Motivul emiterii actului normativ** |
| 2.1. Sursa proiectului de act normativ | Strategia națională de management al riscului la inundații pe termen mediu și lung, aprobată prin Hotărârea Guvernului nr. 846/2010, este documentul strategic al autorităților și instituțiilor naționale și locale implicate în managementul situațiilor de urgență generate de inundații.La peste 10 de ani de la aprobarea Strategiei naționale de management al riscului la inundații pe termen mediu și lung, luându-se în considerare evoluția și tendințele în producerea inundațiilor și mai ales consecințele acestora, efectul schimbărilor climatice asupra apariției acestora, schimbările legislative și administrative în managementul situațiilor de urgență, inclusiv ale Legii apelor nr. 107/1996, cu modificările și completările ulterioare și ținând cont de problemele identificate pe parcursul implementării acesteia, Ministerul Mediului, Apelor și Pădurilor, împreună cu Administrația Națională „Apele Române”, consideră necesară actualizarea și aprobarea unui nou document strategic în managementul integrat al apelor, pe termen mediu și lung.Ministerul Mediului, Apelor și Pădurilor, în calitate de autoritate publică centrală în domeniul apelor este desemnată autoritate responsabilă cu rol principal în managementul riscului la inundații la nivel național, conform prevederilor Hotărârii Guvernului nr.557/2016 privind managementul tipurilor de risc, cu modificările și completările ulterioare.Totodată, în conformitate cu prevederile art. 67 din Legea nr. 107/1996, cu modificările și completările ulterioare, elaborarea strategiei și concepției de apărare împotriva inundațiilor revine autorității publice centrale din domeniul apelor.În procesul de implementare a Directivei 2007/60/CE a Parlamentului European și a Consiliului din 23 octombrie 2007 privind evaluarea și gestionarea riscurilor de inundații, au fost semnalate dificultăți în coordonarea interinstituțională și în identificarea măsurilor optime pentru reducerea riscului la inundații, în special pentru acelea care necesită mai multe instituții implicate, precum și rolul acestora.În ciclul II de implementare a Directivei 2007/60/CE a Parlamentului European și a Consiliului din 23 octombrie 2007, pe lângă responsabilitățile de realizare și raportare a evaluării preliminare a riscului la inundații, a hărților de hazard și risc revizuite și completate, precum și a Planurilor de management al riscului la inundații, este necesară asigurarea unei monitorizări corespunzătoare a implementării măsurilor tuturor instituțiilor implicate în gestionarea acestui tip de risc.Având în vedere faptul că, în prezent, este în vigoare Strategia națională de management al riscului la inundații pe termen mediu și lung, aprobată prinHotărârea Guvernului nr.846/2010*,* care nu mai este aliniată în totalitate modificărilor legislative și administrative, dar și a unor cerințe de natura tehnică care au intervenit în aceasta perioadă, se impune realizarea unei analize a ceea ce s-a realizat până în prezent și actualizarea documentului strategic conform noilor cerințe.Actele normative adoptate ulterior aprobării Strategiei naţionale de management al riscului la inundaţii pe termen mediu şi lung, prin Hotărârea Guvernului nr.846/2010*,* document strategic de referință, cu impact semnificativ în ceea privește instituțiile/structurile cu atribuții si responsabilități în managementul riscului de inundații, impun o revizuire a acesteia, în concordanță cu prevederile legale în vigoare, respectiv ale Ordonanței de urgență a Guvernului nr.1/2014 privind unele măsuri în domeniul managementului situaţiilor de urgenţă, precum şi pentru modificarea şi completarea Ordonanţei de urgenţă a Guvernului nr. 21/2004 privind Sistemul Naţional de Management al Situaţiilor de Urgenţă, ale Ordonanţei de urgenţă a Guvernului nr.21/2004 privind Sistemul Național de Management al Situațiilor de Urgență, aprobată cu modificări și completări prin Legea nr. 15/2005, cu modificările și completările ulterioare,aleHotărârea Guvernului nr.557/2016,cu modificările și completările ulterioare, precum și aleHotărârii Guvernului nr.94/2014 privind organizarea, funcționarea și componența Comitetului național pentru situații speciale de urgență, cu modificările și completările ulterioare. Prin urmare, s-a identificat nevoia de optimizare a cadrului legal și instituțional prin stabilirea suprapunerilor legislative și a lipsurilor în domeniul managementului riscurilor la inundații, în vederea clarificării rolurilor și competențelor autorităților publice centrale și locale, precum și a modalităților de raportare și monitorizare a implementării măsurilor prevăzute în această Strategie.Tot acest proces de revizuire este necesar și pentru îmbunătățirea coordonării procesului de implementare, monitorizare și raportare a prevederilor Strategiei naționale de management al riscului la inundații pe termen mediu și lung, cu respectarea cerințelor și abordărilor existente la nivel european.Inițiativa Ministerului Mediului, Apelor și Pădurilor |
| 2.2. Descrierea situației actuale | Ministerul Mediului, Apelor și Pădurilor și Administrația Națională ”Apele Române” au identificat următoarele probleme:1. disponibilitatea și accesibilitatea datelor pentru luarea deciziei din cauza existenței unui flux de colectare și prelucrare a datelor care necesită o mare perioadă de timp;2. colaborarea deficitară cu alte autorități naționale și locale implicate în implementarea Strategiei naționale de management al riscului la inundații;3. dificultăți în evaluarea progresului implementării din cauza necorelării dintre rapoartele de monitorizare a implementării și planul de implementare al Strategiei Naționale de Management al Riscului la Inundații;4. responsabilizarea deficitară la nivelul autorităților publice centrale și locale.Toate aceste aspecte au fost semnalate pe parcursul elaborării, implementării Planurilor de management al riscului la inundații și în etapa de monitorizare a implementării măsurilor stabilite în cadrul acestora de către toți factorii responsabili cu managementul riscului la inundații, inclusiv în cadrul concluziilor Auditului realizat de către Curtea Europeană de Conturi la sfârșitul anului 2017 - începutul anului 2018.Strategia națională de management al riscului la inundații revizuită constituie fundamentul deciziilor strategice care să vizeze reducerea riscurilor de dezastre și implicit, creșterea siguranței cetățeanului și a mediului de afaceri.În cadrul Programului Operațional Capacitate Administrativă, Ministerul Mediului, Apelor și Pădurilor împreună cu Administrația Națională ”Apele Române” au în derulare proiectul „*Întărirea capacității autorității publice centrale în domeniul apelor în scopul implementării etapelor a 2-a și a 3-a ale Ciclului II al Directivei Inundații - ROFLOODS*”, având ca obiective principale :- realizarea Hărților de Hazard și de Risc la Inundații în vederea pregătirii de către autoritățile responsabile a raportării acestora către CE (etapa a 2-a a Ciclului II de implementare a Directivei 2007/60/CE a Parlamentului European și a Consiliului din 23 octombrie 2007, care vine în sprijinul autorităților județene și locale pentru îmbunătățirea planurilor de amenajare a teritoriului la nivel național, județean, zonal, a planurilor de urbanism – PUG, PUZ, PUD, a planurilor locale/județene de apărare împotriva inundațiilor, ghețurilor și poluărilor accidentale);- realizarea noilor Planuri de management a riscurilor la inundații la nivelul bazinelor hidrografice, inclusiv fluviul Dunărea în vederea pregătirii de către autoritățile responsabile a raportării acestora către CE (etapa a 3-a a Ciclului II de implementare a Directivei 2007/60/CE a Parlamentului European și a Consiliului din 23 octombrie 2007, planuri care includ combinații de măsuri structurale/nonstructurale, măsuri verzi și de punere în siguranță a infrastructurii de apărare existente, finalizat prin adoptarea Hotărârii Guvernului nr.886/2023 pentru actualizarea planurilor de management al riscului la inundaţii aferente celor 11 administraţii bazinale de apă şi fluviului Dunărea de pe teritoriul României, aprobate prin Hotărârea Guvernului nr.972/2016.Obiectivul general al Strategiei naţionale de management al riscului la inundaţii pe termen mediu şi lung (SNMRI) îl constituie fundamentarea și sprijinirea măsurilor de implementare ce vizează adaptarea structurilor, optimizarea proceselor și pregătirea resurselor umane necesare îndeplinirii obligațiilor asumate prin Legea nr.107/1996, cu modificările și completările ulterioare, a Hotărârii Guvernului nr.846/2010, a Hotărării Guvernului nr. 886/2023, precum și conformarea cu cerințele Directivei 2007/60/CE a Parlamentului European și a Consiliului din 23 octombrie 2007, în scopul consolidării capacitații autorităților și instituțiilor publice din domeniul gospodăririi apelor și al managementului riscului la inundații.Printre rezultatele și indicatorii SNMRI revizuită se află și identificarea nevoilor de optimizare a cadrului legal și instituțional prin stabilirea suprapunerilor legislative și a lipsurilor în domeniul managementului riscurilor, în vederea clarificării rolurilor și competențelor autorităților publice centrale și locale în managementul riscurilor la inundații. Obiectivele specifice ale SNMRI sunt :1. elaborarea unui document strategic care presupune revizuirea și reactualizarea Strategiei naționale de management al riscului la inundații pe termen mediu și lung, prin adaptarea legislativă la cerințele instituționale actuale și la unele metodologii noi.2. revizuirea și reactualizarea Planului de acțiune pentru implementarea Strategiei naționale de management al riscului la inundații pe termen mediu și lung, prin luarea în considerare a măsurilor și acțiunilor întreprinse în perioada 2010-2021. 3. identificarea și stabilirea concretă a responsabilităților, măsurilor și acțiunilor care trebuie întreprinse la nivelul fiecărei instituții cu responsabilități în domeniu, în vederea implementării Strategiei naționale de management al riscului la inundații pe termen mediu și lung, pentru perioada 2022 - 2035.4. propunerea unui sistem/cadru instituțional privind monitorizarea și evaluarea implementării politicilor și strategiilor prin proceduri și mecanisme din domeniul managementului riscului la inundații, aplicabile tuturor instituțiilor de la nivel central și local, cu atribuții în managementul riscului la inundații.5. dezvoltarea, la nivelul Ministerului Mediului, Apelor și Pădurilor și al Administrației Naționale „Apele Române” a unui sistem/mecanism de monitorizare și raportare a implementării măsurilor și acțiunilor prevăzute în Planul de acțiune pentru implementarea Strategiei naționale de management al riscului la inundații pe termen mediu si lung, pentru perioada 2022 – 2035.Există o serie de considerente care impun reactualizarea Strategiei și aprobarea unui nou document strategic în managementul integrat al apelor, pe termen mediu și lung:• evoluția și tendințele în producerea fenomenului de inundații și, mai ales, consecințele acestui fenomen, cât și schimbările din mediul înconjurător care au avut loc în ultimii 10 - 20 de ani, impun schimbări în modul de abordare a problemei apărării împotriva inundațiilor, trecând de la formele defensive de acțiune la cele de management al riscului la inundații, de la abordările clasice tradiționale la măsurile nestructurale și, în special a celor bazate pe Procese Naturale, parte componentă a infrastructurii verzi;• Strategia nu mai este aliniată în totalitate modificărilor legislative și administrative care au intervenit după 2010. Actele normative adoptate ulterior aprobării Strategiei Naționale de Management al Riscului la Inundații pe termen mediu și lung, prin Hotărârea Guvernului nr. 846/2010, impun o revizuire a acesteia, în concordanță cu prevederile legale în vigoare, între care amintim Ordonanța de urgență a Guvernului nr.21/2004, aprobată cu modificări și completări prin Legea nr. 15/2005, cu modificările și completările ulterioare, Hotărârea Guvernului nr. 557/2016 și Hotărârea Guvernului nr. 94/2014, cu modificările și completările ulterioare.• Planurile de management al riscului la inundații (P.M.R.I.), actualizate prin Hotărârea Guvernului nr. 972/2016, pentru orizontul de timp 2016-2021 au reprezentat o etapă către o schimbare în gândire și abordare. Cu toate acestea, în procesul de implementare a Directivei 2007/60/CE a Parlamentului European și a Consiliului din 23 octombrie 2007 – Ciclul I, au fost semnalate dificultăți în coordonarea interinstituțională și în identificarea, dar mai ales în implementarea măsurilor optime pentru reducerea riscului la inundații, în special pentru acelea care necesită mai multe instituții implicate. Referitor la gradul de îndeplinire a măsurilor prevăzute în Planul de Management al Riscului la Inundații (Ciclul I) - orizontul de timp 2021, se menționează că, niciuna din autoritățile care au propus măsuri concrete în P.M.R.I. nu au reușit să finalizeze toate lucrările, cu mențiunea că, Administrația Națională ,,Apele Române” (A.N.A.R.)/Administrațiile Bazinale de Apă (A.B.A.) au peste 50% măsuri finalizate sau în curs de derulare din numărul total de măsuri propuse. Prin urmare, s-a identificat nevoia de optimizare a cadrului legal și instituțional prin stabilirea suprapunerilor legislative și a lipsurilor în domeniul managementului riscurilor la inundații, în vederea clarificării rolurilor și competențelor autorităților publice centrale și locale.• În perioada 2019 – 2023, în cadrul Programului Operațional Capacitate Administrativă, Ministerul Mediului, Apelor și Pădurilor, împreună cu Administrația Națională ,,Apele Române" au derulat proiectul ,,*Întărirea capacității autorității publice centrale în domeniul managementului apelor în scopul implementării etapelor a 2-a și a 3-a ale Ciclului II al Directivei lnundații – RO-FLOODS*". Prin acest proiect, s-au identificat o serie de măsuri (integrate în P.M.R.I. Ciclul II) - clasificate în trei categorii: măsuri de reducere a riscului de inundații la nivel național (Categoria A); măsuri de reducere a riscului de inundații la nivelul A.B.A., prin prevenire și protecție (Categoria B); măsuri de reducere a riscului de inundații la nivelul A.B.A., prin pregătire și răspuns în caz de urgență (categoria C). Măsurile cuprinse în Planul de Acțiune al strategiei au fost corelate cu măsurile integrate în P.M.R.I. Ciclul II. Aceste măsuri odată implementate, vor îmbunătăți eficiența măsurilor propuse în cadrul P.M.R.I. Ciclul II.• În Ciclul II de implementare a Directivei 2007/60/CE a Parlamentului European și a Consiliului din 23 octombrie 2007, pe lângă responsabilitățile de realizare și raportare a evaluării preliminare a riscului la inundații, a hărților de hazard și risc revizuite și completate, precum și a Planurilor de management al riscului la inundații este necesară asigurarea unei monitorizări corespunzătoare a implementării măsurilor tuturor instituțiilor implicate în gestionarea acestui tip de risc. Tot acest proces de revizuire este necesar și pentru îmbunătățirea coordonării procesului de implementare, monitorizare și raportare a prevederilor Strategiei naționale de management al riscului la inundații pe termen mediu și lung, cu respectarea cerințelor și abordărilor existente la nivel european.• Necesitatea abordării holistice a fenomenului de inundații, luându-se în considerare întregul bazin hidrografic; strategia în domeniul inundațiilor trebuie să promoveze o dezvoltare coordonată și o gestionare integrată a activităților privind apa, terenurile și resursele adiacente. Măsurile nestructurale (zonarea teritoriului, prognoza viiturilor și avertizarea în caz de inundații, managementul situațiilor de urgență și măsurile post-inundaţie) pentru atenuarea efectului inundaţiilor tind a fi potenţial mai eficiente ca soluţii durabile pe termen lung pentru problemele apei şi cele adiacente ei şi ele trebuie intensificate, în special în vederea reducerii vulnerabilităţii populației, a bunurilor şi a proprietății. Măsurile structurale rămân elemente importante în prevenirea și protecția inundațiilor, dar cu luarea în considerare a aspectelor privind conservarea naturii și amenajarea teritoriului; trebuie să se rețină că, aceste măsuri trebuie orientate prioritar spre protecția vieții și sănătății umane și a siguranței, a proprietății și a bunurilor.În acest context, s-a impus necesitatea revizuirii Strategiei Naționale de Management al Riscului la Inundații (S.N.M.R.I.) pe termen mediu și lung, și a Planului de Acțiune pentru implementarea acesteia, pe baza unui nou cadru normativ, pentru perioada 2023–2035. Elaborarea Strategiei a urmărit respectarea integrală a principiilor participării, responsabilității, fundamentării, sustenabilității, predictibilității și transparenței. Prin aceste principii, S.N.M.R.I. promovează o abordare participativă și acțiunea incluzivă a instituțiilor și a cetățenilor României, prin eforturi pe termen lung (2035). Îndeplinirea obiectivelor strategiei este prevăzută a se realiza prin colaborare și investiții dedicate, de către actori instituționali esențiali implicați în managementul riscului la inundații, precum și prin angrenarea organizațiilor societății civile, a sectorului privat și a publicului larg.O abordare coordonată a gestionării riscului actual și viitor la inundații este esențială pentru ca această strategie să poată fi cu adevărat valorizată și să asigure o abordare sustenabilă pentru gestionarea riscului la inundații.Elaborarea Strategiei a urmărit asigurarea concordanței depline cu viziunea, obiectivul general și obiectivele specifice, respectiv furnizarea unui document realist, actual, fundamentat tehnic și corelat cu alte documente de planificare strategice. Strategia a fost elaborată în mai multe etape distincte, derulate complementar și succesiv, care au urmărit să asigure calitatea, claritatea, actualitatea și utilitatea demersului, prin următoarele elemente:• raportarea la contextul internațional și european, precum și la documentele programatice existente, incluzând inventarierea strategiilor existente și a cadrului legislativ la nivel european și național;• analiza critică a Strategiei, realizată în cadrul proiectului Servicii de consultanță și expertiză în vederea revizuirii și reactualizării Strategiei Naționale de Management al Riscului la Inundații pe termen mediu și lung și a Planului de implementare SIPOCA 601/cod MySMIS 127559, inclusiv sub aspectul cuantificării gradului de îndeplinire a măsurilor asociate Strategiei și considerarea acțiunilor corective și a măsurilor de accelerare a progresului unor măsuri, după caz;• păstrarea acelor obiective strategice / măsuri / acțiuni relevante, în vederea asigurării continuității, coerenței și predictibilității pe termen lung a documentului strategic elaborat;• valorizarea principalelor rezultate ale rapoartelor / livrabilelor elaborate în cadrul proiectului recent finalizat „Întărirea capacității autorității publice centrale în domeniul managementului apelor în scopul implementării etapelor a 2-a și a 3-a ale Ciclului II al Directivei Inundații – RO-FLOODS”, Cod SIPOCA 734 Cod MySmis 130033, precum și în cadrul contractului de consultanță subsecvent „Asistență tehnică pentru elaborarea Planurilor de Management al Riscului la Inundații pentru România”, în cadrul căruia au fost elaborate hărțile de hazard și de risc la inundații și Planurile de Management al Riscului la Inundații; • valorizarea tuturor rezultatelor analizelor / rapoartelor / livrabilelor elaborate în cadrul proiectului Servicii de consultanță și expertiză în vederea revizuirii și reactualizării Strategiei Naționale de Management al Riscului la Inundații pe termen mediu și lung și a Planului de implementare - SIPOCA 601/cod MySMIS 127559 în cadrul căruia Strategia a fost revizuită / dezvoltată;• elaborarea unor obiective strategice generale, precum și a unor obiective specifice realiste, măsurabile și tangibile în orizontul de timp 2023–2035, în strânsă legătură cu obiectivele stabilite în cadrul Planurilor de management al riscului la inundații, aprobate prin Hotărârea Guvernului nr. 886/2023;• consultarea părților interesate, cu diferite profiluri (instituții publice și private, societate civilă, factori de decizie sau entități economice), din domenii de activitate diverse; consultările au vizat dezbateri privind elaborarea Strategiei, schimbul de informații și ajustarea obiectivelor specifice în funcție de necesitățile reale identificate; obiectivele strategice stabilite în funcție de sector au fost discutate cu ministerele de resort.Rezultatele Strategiei Naționale de Management al Riscului la Inundații contribuie la realizarea obiectivelor pe termen lung ale Directivei 2007/60/CE a Parlamentului European și a Consiliului din 23 octombrie 2007; implementarea strategiei va conduce la obținerea unor rezultate concrete la nivel economic, social, de mediu și cultural, în concordanță cu obiectivele de dezvoltare durabilă a României.Țintele sunt exprimate în raport cu situația de referință, evaluată în cadrul Planurilor de management al riscului la inundații, aprobate prin H.G. nr. 886/2023 (anul de referință 2022) și prezentată în capitolul IV Analiza contextului și definirea problemelor, luând în considerare zonele cu risc potențial semnificativ la inundații (identificate ca A.P.S.F.R.).Rezultatele așteptate sunt exprimate sub forma unor ținte cuantificabile:- Creșterea gradului de protecție pentru 57 % din numărul de persoane expuse riscului potențial de inundații la viituri cu debite având probabilitatea anuală de depășire de 1% față de situația prezentă (situație descrisă în capitolul IV);- Creșterea gradului de protecție pentru circa 56% din numărul de proprietăți cu destinație rezidențială expuse riscului potențial de inundații la viituri cu debite având probabilitatea anuală de depășire de 1% față de situația prezentă (situație descrisă în capitolul IV);- Creșterea gradului de protecție pentru circa 88% din obiectivele sociale expuse la inundații cauzate de viituri cu debite având probabilitatea anuală de depășire de 1% față de situația prezentă (situație descrisă în capitolul IV);- Creșterea gradului de protecție pentru circa 78% din numărul de obiective culturale expuse riscului potențial de inundații la viituri cu debite având probabilitatea anuală de depășire de 1% față de situația prezentă (situație descrisă în capitolul IV);- Reducerea pagubelor medii anuale (Annual Expected Damage - AED) cauzate de inundații din surse fluviale pentru APSFR identificate, de la cca 1,505 mld. €/an - situația actuală (2022) la valoarea de cca 1 mld. €/an în 2035 (ceea ce reprezintă o reducere a pagubei medii anuale cu cca 505 mil. €/an, respectiv o reducere a pagubei totale cu cca 6 miliarde € până în 2035);- Implementarea de măsuri verzi / soluții bazate pe natură cu rol în reducerea riscului la inundații (două sub-ținte)o Țintă 2035 – implementarea a 275 măsuri verzi / soluții bazate pe natură - măsuri care contribuie la restabilirea parțială / totală a conectivității laterale a corpurilor de apă aferente sectoarelor de râu identificate ca A.P.S.F.R.;o Țintă 2035 – implementarea a 100 măsuri de împădurire (perimetre de ameliorare, care contribuie la reducerea scurgerii pe versant) în sub-bazinele hidrografice ale sectoarelor de râu / zonelor identificate ca A.P.S.F.R. |
| 2.3. Schimbări preconizate | De-a lungul timpului, pentru a proteja localitățile, zonele industriale și comerciale importante, au fost construite infrastructuri de protecție împotriva inundațiilor, acestea urmând a fi construite și în viitor, unde este necesar.În vederea protejării teritoriului situat în afara zonelor urbane, industriale și comerciale, este necesar ca accentul să se pună pe dezvoltarea măsurilor de retenție naturală a apei și pe construirea de poldere / zone de drenaj. Se recomandă ca, ori de câte ori este posibil, managementul zonelor inundabile să fie adaptat și ajustat prin intermediul unor măsuri nestructurale („lucrări pasive”). În acest sens, următoarele măsuri prezintă un interes ridicat: amenajarea teritoriului (inclusiv managementul folosinței / utilizării terenului), reglementările în materie de construcții, gestionarea situațiilor de urgență și măsuri de creștere a gradului de conștientizare a populației. În cadrul tuturor acestor intervenții vor fi luate în considerare cerințele și obiectivele de mediu. Măsurile propuse vor fi implementate într-o manieră care să asigure protecția corpurilor de apă (atingerea și menținerea stării bune a corpurilor de apă), a biodiversității (obiectivele specifice pentru protecția speciilor și habitatelor, îndeosebi a celor dependente de apă) și a peisajului.Elaborarea hărților de hazard la inundații și determinarea modalităților de atenuare și tranzitare ale undelor de viitură care produc inundații trebuie să servească drept bază pentru planificarea spațială și informarea populației cu privire la riscul la inundații.Este de așteptat ca în viitor, riscul la inundații să fie redus într-un mod semnificativ, prin intermediul unei abordări integrate, respectiv prin punerea în aplicare a unor pachete de măsuri constând atât în măsuri structurale, cât și nestructurale. Un rol important îl va juca coordonarea strânsă cu măsurile privind amenajarea teritoriului, reglementările privind construcțiile, gestionarea situațiilor de urgență și cu măsurile de creștere a gradului de conștientizare a populației. Abordarea integrată a managementului riscului la inundații trebuie să fie parte a unui efort comun, implicând diferite sectoare ale societății, pentru a proteja mediul înconjurător, populația și sănătatea umană în fața schimbărilor climatice și a altor impacturi negative ale inundațiilor. În final, doar o abordare integrată și sustenabilă poate asigura un viitor durabil pentru mediul înconjurător și pentru societatea umană.*Viziunea pe termen lung a acestei strategii (2035)*Este necesară aplicarea unei abordări holistice și integrate care include natura și procesele naturale, pentru a preveni sau reduce riscul la inundații, oferind însă și protecția de care mediul înconjurător are nevoie. Această abordare ia în considerare atât efectele climatice, cât și cele ale activităților umane asupra mediului, astfel încât să poată fi identificate și aplicate soluții sustenabileStrategia pornește de la necesitatea asigurării unui nivel adecvat de protecție și reziliență la inundații a societății românești, economiei, mediului și patrimoniului cultural, în orizontul de timp 2023–2035.În vederea asigurării unui nivel adecvat de protecție și reziliență, strategia propune valori standard de protecție (exprimate prin probabilități maxime de depășire) asociate diferitelor tipuri de dezvoltări urbane / rurale.Standardul de protecție poate fi atins fie printr-o măsură individuală (singulară), fie printr-un ansamblu de măsuri (schemă de amenajare) – dimensionate astfel încât, conjugat, să îndeplinească standardul țintă. În unele cazuri, atingerea standardului-țintă de protecție poate să nu fie realistă, ca urmare a unor constrângeri de natură economică, tehnică, socială, culturală sau de mediu; în aceste situații, standardul de protecție poate fi ajustat, justificat, pe baza unor analize de risc și analize tehnico-economice riguroase (analiza Multi-Criterială, analiza Cost-Beneficiu). În acest caz, dacă este posibil / fezabil, se vor propune măsuri de creștere a rezilienței pentru obiectivele care sunt expuse la inundații (măsuri de adaptare individuală). În concluzie, odată standardul de protecție stabilit pentru o anumită zonă / localitate, sunt situații în care pot fi permise / acceptate niveluri de protecție mai reduse pentru anumite tipuri de dezvoltări / urbane / rurale (localități), cu mențiunea că, se va acorda prioritate creșterii rezilienței și gradului de securitate a lucrărilor de infrastructură esențială (inclusiv soluții de rezervă pentru alimentare cu apă, hidroenergie, etc).În funcție de localizarea noilor obiective/ construcții în raport cu zona inundabilă și a clasei de vulnerabilitate din care acestea fac parte, la etapa de solicitare a avizului de Gospodărirea Apelor, se vor elabora studii de inundabilitate de detaliu, care să respecte un conținut cadru stabilit la nivel național.Strategia Națională de Management al Riscului la Inundații pe termen mediu și lung completează alte strategii și programe guvernamentale. Printre cele mai relevante strategii, se menționează Strategia Națională pentru Dezvoltare Durabilă a României Orizonturi 2013–2020–2030 (2008), Strategia de Dezvoltare Teritorială a României (S.D.T.R.) (2014), Strategia Națională pentru Păduri 2030 (S.N.P.30), Strategia Națională pentru Reducerea Riscului la Dezastre 2023-2035 (S.N.R.R.D.) (în curs de aprobare), Strategia Națională și Planul de Acțiune pentru Conservarea Biodiversității 2014–2020 (actualizate), Strategia Națională privind Adaptarea la Schimbările Climatice pentru perioada 2023-2030 cu perspectiva anului 2050 (S.N.A.S.C.) (în curs de aprobare), Strategia Națională de Cercetare Inovare și Specializare Inteligentă 2022-2027.Pentru implementarea cu succes a Strategiei naționale de management al riscului la inundații pe termen mediu și lung (versiune revizuită) și a Planului de acțiune aferent, sunt necesare o serie de măsuri suport (măsuri legislative, instituționale, administrative), între care se menționează: 1. modificări legislative, care să asigure eficiența aplicării acesteia. Un exemplu în acest sens este reprezentat de necesitatea revizuirii unor acte normative de organizare și funcționare ale autorităților publice implicate în managementul riscului la inundații. Având în vedere numărul mare de instituții cu responsabilități în managementul riscului la inundații, se va avea în vedere armonizarea acestora cu prevederile proiectului revizuit al Strategiei naționale de management al riscului la inundații pe termen mediu și lung și în concordanță cu planul de implementare aferent (v. anexa care conține Planul de acțiune - defalcat pe măsuri / acțiuni, instituții responsabile, perioade de implementare și indicatori de monitorizare și etapele evaluării);
2. încheierea de protocoale inter-instituționale (inițiator Ministerul Mediului, Apelor și Pădurilor), care să conducă la îmbunătățirea comunicării şi cooperării între ministerele cu atribuții în implementarea măsurilor / acțiunilor prevăzute în Planul de acțiune (inclusiv prin prevederea unor proceduri de lucru);
3. continuarea consolidării capacității administrative a Direcțiilor / Departamentelor Tehnice de specialitate din cadrul M.M.A.P. și a A.N.A.R. prin organizarea constantă de cursuri de formare și perfecționare profesională;
4. asigurarea personalului operativ A.N.A.R. la un nivel optim, precum și a unui nivel de salarizare competitiv comparativ cu alte autorități ale statului; implementarea măsurilor privind exploatarea în siguranță a infrastructurii de apărare împotriva inundațiilor, realizarea de noi investiții, precum și întreținerea infrastructurii de apărare existente necesită, pe lângă un efort financiar substanțial, și o resursă umană cu o pregătire superioară și calificată în acest sens (în prezent, domeniul gospodăririi apelor se confruntă cu un deficit important de personal, de cca. 30%, atât la nivel central, cât și în teritoriu, atât cu pregătire tehnică medie, cât și de nivel superior);
5. organizarea de sesiuni de instruire pentru reprezentanții autorităților centrale și locale cu responsabilități în domeniul managementului riscului la inundații, precum și pentru consultanții din domeniu, cu precădere ingineri proiectanți; în sectorul privat, companiile din domeniul proiectării, construcțiilor și managementului riscului la inundații vor trebui să dețină cunoștințe cu privire la modul de identificare și evaluare a opțiunilor / alternativelor (luând în considerare atât măsuri structurale, tradiționale, cât și măsuri verzi), să integreze efectele schimbărilor climatice în cartografierea hazardului și riscului la inundații, precum și în proiectarea soluțiilor constructive;
6. realizarea de parteneriate cu instituții de învățământ superior pentru compatibilizarea curriculei academice cu cerințele specifice posturilor din domeniu.

Implementarea Planului de Acțiune necesită o abordare care să permită o sinergie între măsurile legislative, instituționale, investiționale și de conștientizare propuse.Pentru toate cele **93 de acțiuni** prevăzute în Planul de acțiune al S.N.M.R.I., s-au propus:* + **indicatori de progres (indicatori de monitorizare)** – *se definesc pentru fiecare măsură / acțiune din Planul de Acțiune asociat Strategiei și sunt* exprimați sub formă de *indicatori calitativi sau statistici*, pe baza cărora se poate face o evaluare cantitativă a gradului de îndeplinire / realizare a măsurilor;
	+ **trei tipuri de evaluare** prin care se furnizează **progresul măsurii / acțiunii respective:**
		- **evaluare cantitativă** –gradul de îndeplinire a măsurilor este exprimat printr-o evaluare cantitativă, clară, riguroasă, eficientă. În acest scop se utilizează indicatorii de progres (indicatorii de monitorizare) propuși pentru fiecare acțiune. Pentru descrierea stadiului, se poate utiliza un singur indicator sau mai mulți (situația de utilizare a mai multor indicatori se pretează în special când responsabilitatea implementării măsurii respective revine mai multor autorități);
		- **evaluare calitativă (descriptivă)** – se descrie progresul măsurii printr-un text având maxim 1000 caractere, prin care se oferă câteva explicații sumare cu privire la măsura evaluată;
		- **evaluare procentuală** – gradul de îndeplinire a măsurilor este exprimat printr-o evaluare de tip procentual (situată la la limita dintre o evaluare cantitativă și una calitativă), cu posibilitate de cuantificare sub forma a trei grade de îndeplinire: neînceput, în progres, finalizat. Claselor ,,neînceput”, respectiv ,,finalizat” li se asociaza procentele 0%, respectiv 100%. Clasa „în progres” este împărțită în trei sub-clase / sub-grade de realizare: progres redus / mediu / semnificativ.

**Evaluarea gradului de îndeplinire / realizare a măsurilor propuse în cadrul S.N.M.R.I. prin** Hotărârea Guvernului nr. 846/2010* Planul de acțiune aprobat prin Hotărârea Guvernului nr. 846/2010 include **23** **de** **,,măsuri umbrelă” (clase de acțiuni A – W)**, acoperind **93 de acțiuni**; 51 de acțiuni din totalul celor 93 prevăzute în cadrul Planului de Acțiune (**55%**) au un **orizont de implementare** cuprins între **2010 – 2035**
* **Toate acțiunile sunt începute** (aflate în **diverse grade de realizare**)
* Din totalul celor 93 de acțiuni, **39 de acțiuni**sunt**complet finalizate** (**42%**)
* **Procent integrat de realizare - cca 70%,** valoare cumulată la nivelul întregului Plan de Acțiune (**valoare medie ponderata**, raportată la numărul total de acțiuni).
 |
| 2.4. Alte informații  | Nu au fost identificate.  |
| **Secțiunea a 3-a:****Impactul socioeconomic**  |
| 3.1. Descrierea generală a beneficiilor şi costurilor estimate ca urmare a intrării în vigoare a actului normativ | Proiectul de act normativ nu se referă la acest subiect.Strategia furnizează premisele de asigurare a unui nivel adecvat de protecție și reziliență a societății românești, economiei, mediului și patrimoniului cultural față de impactul generat de inundații și riscurile asociate acestora, în orizontul de timp 2023–2035.Prin Planul de acțiune asociat Strategiei se urmărește ca măsurile și acțiunile necesare pentru asigurarea prevenirii, protecției, a unei pregătiri și a unui răspuns adecvat în caz de eveniment de inundație să fie abordate într-un mod sistemic, unitar și interinstituțional, evidențiindu-se importanța angrenării ministerelor cu atribuții în domeniu într-un efort comun pentru un management sustenabil al riscului la inundații.Pentru perioada 2010 – 2035, costurile totale ale măsurilor propuse în Planul de acțiune aprobat prin Hotărârea Guvernului nr. 846/2010 au fost estimate ca având valoarea de 17,46 mld. euro, aproximativ 87,3 miliarde lei.Costul total al Planului de acțiune din proiectul de act normativ se ridică la valoarea de 15,414 mld. euro, pentru orizontul de timp 2023 – 2035 și include și costurile asociate măsurilor care răspund cerințelor de implementare a Directivei 2007/60/CE a Parlamentului European și a Consiliului din 23 octombrie 2007 (Planurile de management al riscului la inundații, aprobate prin Hotărârea Guvernului nr. 886 / 2023) și care se ridică la valoarea 11,965 mld. euro. |
| 3.2. Impactul social | Directiva 2007/60/CE a Parlamentului European și a Consiliului din 23 octombrie 2007 solicită în mod specific reprezentarea spaţială a impactului inundaţiilor asupra comunităţilor vulnerabile, sănătăţii umane şi vieţii, mediului, patrimoniului cultural şi activităţilor economice. Rezultatele Strategiei naționale de management al riscului la inundații contribuie la realizarea obiectivelor pe termen lung ale Directivei 2007/60/CE a Parlamentului European și a Consiliului din 23 octombrie 2007; implementarea strategiei va conduce la obținerea unor rezultate concrete la nivel economic, social, de mediu și cultural, în concordanță cu obiectivele de dezvoltare durabilă a României.Țintele sunt exprimate în raport cu situația de referință, evaluată în cadrul Planurilor de management al riscului la inundații, aprobate prin Hotărârea Guvernului nr. 886/2023 (anul de referință 2022) și prezentată în *capitolul IV Analiza contextului și definirea problemelor,* luând în considerare zonele cu risc potențial semnificativ la inundații (identificate ca A.P.S.F.R.).* Rezultatele așteptate sunt exprimate sub forma unor **ținte cuantificabile** (6 ținte în total). Dintre acestea trei surprind impactul social, după cum urmează:
* **Creșterea gradului de protecție pentru 57 % din numărul de persoane expuse riscului potențial de inundații la viituri cu debite având probabilitatea anuală de depășire de 1% față de situația prezentă** (situație descrisă în capitolul IV);
* **Creșterea gradului de protecție pentru circa 56% din numărul de proprietăți cu destinație rezidențială expuse riscului potențial de inundații la viituri cu debite având probabilitatea anuală de depășire de 1% față de situația prezentă** (situație descrisă în capitolul IV);
* **Creșterea gradului de protecție pentru circa 88% din obiectivele sociale expuse la inundații cauzate de viituri cu debite având probabilitatea anuală de depășire de 1% față de situația prezentă** (situație descrisă în capitolul IV).
 |
| 3.3. Impactul asupra drepturilor şi libertăților fundamentale ale omului | Proiectul de act normativ nu se referă la acest subiect. |
| 3.4. Impactul macroeconomic | Adoptarea proiectului de act normativ va sprijini îndeplinirea cerințelor de raportare a Directivei 2007/60/CE a Parlamentului European și a Consiliului din 23 octombrie 2007 și va crea cadrul strategic pentru diminuarea consecințelor negative ale inundațiilor pentru sănătatea umană, activitatea economică, mediu și patrimoniul cultural prin rezultatul sinergiei măsurilor de prevenire, protecție, pregătire, a celor de management a situațiilor de urgență și a măsurilor întreprinse post inundații (reconstrucție/refacere și evaluare). |
| 3.4.1. Impactul asupra economiei şi asupra principalilor indicatori macroeconomici | Proiectul de act normativ nu se referă la acest subiect. |
| 3.4.2. Impactul asupra mediului concurenţial şi domeniul ajutoarelor de stat | Proiectul de act normativ nu se referă la acest subiect. |
| 3.5. Impactul asupra mediului de afaceri | Proiectul de act normativ nu se referă la acest subiect. |
| 3.6. Impactul asupra mediului înconjurător | Strategia analizată nu conține un ansamblu semnificativ de criterii și de modalități pentru autorizarea și pentru punerea în aplicare a unuia sau mai multor proiecte care ar putea avea efecte semnificative asupra mediului și nu asigură resursele necesare pentru implementarea proiectelor; - Strategia și Planul de acțiuni analizate includ o serie de măsuri și acțiuni din domeniul gospodăririi apei, domeniu pentru care au fost elaborate documente de planificare pentru care s-au derulat proceduri de evaluare de mediu, de ex. Planurile de management al riscului la inundații, aprobate prin Hotărârea Guvernului nr. 886/2023; - Acțiunile și măsurile propuse în Strategie sunt preluate din cele 12 planuri de management al riscului la inundații (PMRI), pentru care s-a derulat procedura de evaluare de mediu în perioada decembrie 2021 – iunie 2023, finalizată cu emiterea Avizului de mediu nr 14/08.06.2023; Punerea în aplicare a măsurilor și acțiunilor descrise în cadrul documentelor menționate pentru atingerea obiectivelor propuse, în special în ceea ce privește realizarea de lucrări/intervenții asupra cadrului natural se va face cu respectarea condițiilor stabilite în alte planuri/strategii naționale/programe în care se regăsesc și a prevederilor Legii nr. 292/2018 privind evaluarea impactului anumitor proiecte publice şi private asupra mediului. |
| 3.7. Evaluarea costurilor şi beneficiilor din perspectiva inovării şi digitalizării | Proiectul de act normativ nu se referă la acest subiect. |
| 3.8. Evaluarea costurilor şi beneficiilor din perspectiva dezvoltării durabile | Proiectul de act normativ nu se referă la acest subiect. |
| 3.9. Alte informaţii | Nu au fost identificate. |
|

|  |
| --- |
| **Secțiunea a 4-a** **Impactul financiar asupra bugetului general consolidat atât pe termen scurt, pentru anul curent, cât şi pe termen lung (pe 5 ani), inclusiv informaţii cu privire la cheltuieli şi venituri** |
| - mii lei - |
| Indicatori | 2023 | Următorii 4 ani | Media pe5 ani |
| 2024 | 2025 | 2026 | 2027 |
| 1 | 2 | 3 | 4 | 5 | 6 | 7 |
|  4.1. Modificări ale veniturilor bugetare, plus/minus, din care: |  | 1443450 | 1443450 | 7420300 | 7420300 | 4431875 |
|  a) buget de stat, din acesta: |  |  |  |  |  |  |
|  (i) impozit pe profit  |  |  |  |  |  |  |
|  (ii) impozit pe venit |  |  |  |  |  |  |
|  b) bugete locale: |  |  |  |  |  |  |
|  (i) impozit pe profit |  |  |  |  |  |  |
| c) bugetul asigurărilor sociale de stat: |  |  |  |  |  |  |
|  (i) contribuţii de asigurări |  |  |  |  |  |  |
|  d) alte tipuri de venituri - redevență (Se va menţiona natura acestora.) |   |  |  |  |  |  |
|  4.2. Modificări ale cheltuielilor bugetare, plus/minus, din care: |  |  |  |  |  |  |
|  a) buget de stat, din acesta: |  |  |  |  |  |  |
|  (i) cheltuieli de personal |  |  |  |  |  |  |
| (ii) bunuri si servicii |  |  |  |  |  |  |
|  b) bugete locale: |  |  |  |  |  |  |
| 1. cheltuieli de personal
 |  |  |  |  |  |  |
| 1. bunuri si servicii
 |  |  |  |  |  |  |
|  c) bugetul asigurărilor sociale de stat: |  |  |  |  |  |  |
| 1. cheltuieli de personal
 |  |  |  |  |  |  |
| 1. bunuri si servicii
 |  |  |  |  |  |  |
| d) alte tipuri de cheltuieli(Se va menţiona natura acestora.) |  |  |  |  |  |  |
|  4.3. Impact financiar, plus/minus, din care:  |  |  |  |  |  |  |
| 1. buget de stat
 |  |  |  |  |  |  |
| 1. bugetele locale
 |  |  |  |  |  |  |
|  4.4. Propuneri pentru acoperirea creşterii cheltuielilor bugetare  |  |
|  4.5. Propuneri pentru a compensa reducerea veniturilor bugetare |  |  |  |  |  |  |
|  4.6. Calcule detaliate privind fundamentarea modificărilor veniturilor şi/sau cheltuielilor bugetare  |  |
|  4.7. Prezentarea, in cazul proiectelor de acte normative a căror adoptare atrage majorarea cheltuielilor bugetare, a următoarelor documente:a) fişa financiară prevăzută la art. 15 din Legea nr. [500/2002](My%20Documents%202015/Marea%20Neagra/directiva%20mare/Transpunere/2023/AppData/Local/Microsoft/Windows/INetCache/Content.Outlook/AppData/Local/Microsoft/Windows/INetCache/Content.Outlook/AppData/Local/Microsoft/Windows/Temporary%20Internet%20Files/Content.Outlook/AppData/Local/Microsoft/Windows/Temporary%20Internet%20Files/Content.Outlook/catalin.caluian/Desktop/Salvari%20februarie%202011/Documente/AppData/Local/Microsoft/Windows/INetCache/Content.Outlook/AppData/AppData/Local/Microsoft/Windows/INetCache/Content.Outlook/QVTSDQTC/Claudiu%20Lucrari/AppData/Local/Microsoft/Windows/INetCache/Content.Outlook/sintact%204.0/cache/Legislatie/temp68636/00057056.htm) privind finanţele publice, cu modificările şi completările ulterioare, însoţită de ipotezele şi metodologia de calcul utilizată;b) declaraţie conform căreia majorarea de cheltuială respectivă este compatibilă cu obiectivele şi priorităţile strategice specificate în strategia fiscal-bugetară, cu legea bugetară anuală şi cu plafoanele de cheltuieli prezentate în strategia fiscal-bugetară. |  |
|  4.8. Alte informaţii  | Sumele sunt exprimate in mii lei și sunt prevăzute în Planul de acțiune în milioane €. |

 |
| **Secţiunea a 5-a****Efectele proiectului de act normativ asupra legislaţiei în vigoare** |
| 5.1. Măsuri normative necesare pentru aplicarea prevederilor proiectului de act normativ | Strategia națională de management al riscului la inundații pe termen mediu și lung completează alte strategii și programe guvernamentale. Printre cele mai relevante strategii, se menționează Strategia Națională pentru Dezvoltare Durabilă a României Orizonturi 2013–2020–2030 (2008), Strategia de Dezvoltare Teritorială a României (S.D.T.R.) (2014), Strategia Națională pentru Păduri 2030 (S.N.P.30), Strategia Națională pentru Reducerea Riscului la Dezastre 2023-2035 (S.N.R.R.D.) (în curs de aprobare), Strategia Națională și Planul de Acțiune pentru Conservarea Biodiversității 2014–2020 (actualizate), Strategia Națională privind Adaptarea la Schimbările Climatice pentru perioada 2023-2030 cu perspectiva anului 2050 (S.N.A.S.C.) (în curs de aprobare), Strategia Națională de Cercetare Inovare și Specializare Inteligentă 2022-2027.Pentru implementarea cu succes a Strategiei Naționale de Management al Riscului la Inundații pe termen mediu și lung (versiune revizuită) și a Planului de Acțiune asociat, sunt necesare o serie de măsuri suport (măsuri legislative, instituționale, administrative), între care se menționează: 1. modificări legislative, care să asigure eficiența aplicării acesteia. Un exemplu în acest sens este reprezentat de necesitatea revizuirii unor acte normative de organizare și funcționare ale autorităților publice implicate în managementul riscului la inundații. Având în vedere numărul mare de instituții cu responsabilități în managementul riscului la inundații, se va avea în vedere armonizarea acestora cu prevederile proiectului revizuit al Strategiei Naționale de Management al Riscului la Inundații pe termen mediu și lung și în concordanță cu planul de implementare aferent (v. anexa care conține Planul de Acțiune - defalcat pe măsuri / acțiuni, instituții responsabile, perioade de implementare și indicatori de monitorizare și etapele evaluării);
2. încheierea de protocoale inter-instituționale (inițiator Ministerul Mediului, Apelor și Pădurilor), care să conducă la îmbunătățirea comunicării şi cooperării între ministerele cu atribuții în implementarea măsurilor / acțiunilor prevăzute în Planul de Acțiune (inclusiv prin prevederea unor proceduri de lucru);
3. continuarea consolidării capacității administrative a Direcțiilor / Departamentelor Tehnice de specialitate din cadrul M.M.A.P. și a A.N.A.R. prin organizarea constantă de cursuri de formare și perfecționare profesională;
4. asigurarea personalului operativ A.N.A.R. la un nivel optim, precum și a unui nivel de salarizare competitiv comparativ cu alte autorități ale statului; implementarea măsurilor privind exploatarea în siguranță a infrastructurii de apărare împotriva inundațiilor, realizarea de noi investiții, precum și întreținerea infrastructurii de apărare existente necesită, pe lângă un efort financiar substanțial, și o resursă umană cu o pregătire superioară și calificată în acest sens (în prezent, domeniul gospodăririi apelor se confruntă cu un deficit important de personal, de cca. 30%, atât la nivel central, cât și în teritoriu, atât cu pregătire tehnică medie, cât și de nivel superior);
 |
| 5.2. Impactul asupra legislaţiei în domeniul achiziţiilor publice | Proiectul de act normativ nu se referă la acest subiect. |
| 5.3. Conformitatea proiectului de act normativ cu legislaţia UE (în cazul proiectelor ce transpun sau asigură aplicarea unor prevederi de drept UE) | Problematica de management al riscului la inundații este una constantă, atât la nivel global, cât și la nivelul Uniunii Europene. Strategia Națională de Management al Riscului la Inundații este racordată și respectă prevederile cadrului legislativ și de politici la nivel internațional (UNFCCC, Acordul de la Paris) și european, respectiv ale Directivelor Europene (Directiva 2007/60/C.E. a Parlamentului European și a Consiliului din 23 octombrie 2007, Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică, Directiva 2000/60/CE a Parlamentului European și a Consiliului din 23 octombrie 2000 de stabilire a unui cadru de politică comunitară în domeniul ape), precum și a politicilor / strategiilor / priorităților europene în vigoare, după cum urmează (listate în ordinea publicării):Common Agricultural Policy / Politica Agricolă Comună – reprezintă o politică esențială pentru a asigura viitorul agriculturii și al silviculturii, precum și pentru a atinge obiectivele din Pactul Verde European; reforma a fost adoptată pe 02.12.2021 și conform noii legislații a intrat în vigoare la data de 01.01.2023 - exercițiul financiar derulat în perioada 2023-2027;EU Strategy on Adaptation to Climate Change / Strategia U.E. privind adaptarea la schimbările climatice - în strategie se evidențiază pericolul și amenințările legate de sănătate, din cauza schimbărilor climatice continue; acestea sunt grave și pot fi abordate numai la nivel transfrontalier. Printre acestea se numără decesele și pagubele cauzate de inundații, valuri de căldură sau incendii de pădure. În acest sens, o soluție poate fi refacerea capacității de infiltrație (funcția de burete) a solurilor ce va stimula alimentarea rezervei de apă din acvifere și reducerea riscului la inundații - strategie aprobată pe 24.02.2021;EU Biodiversity Strategy for 2030 / Strategia U.E. privind Biodiversitatea pentru 2030 – ce își propune să fie piatra de temelie a protecției naturii la nivelul statelor membre ale Uniunii Europene și constituie un element cheie al Pactului Verde European. Acțiunile propuse prin această strategie prevăd crearea unor zone protejate care să acopere cel puțin 30% din suprafața terestră și maritimă a U.E., extinzând acoperirea zonelor Natura 2000 existente, refacerea ecosistemelor degradate, reducerea cu 50% a utilizării pesticidelor și a riscului aferent până în 2023, plantarea a 3 mld. de copaci în întreaga U.E. și crearea unui cadru ambițios pentru biodiversitate;Water Framework Directive / Directiva-Cadru privind Apa – directiva asigură stabilirea unor norme pentru oprirea deteriorării stării corpurilor de apă din U.E. și pentru obținerea și / sau menținerea unei stări bune a râurilor, a lacurilor și a apelor subterane din Europa. Directiva se bazează pe o abordare de district (bazin) hidrografic pentru a se asigura că țările vecine cooperează pentru a gestiona râurile și alte corpuri de apă subterane pe care le au în comun - aflată în proces de implementare ciclică, începând cu anul 2000;Birds and Habitats Directives / Directivele „Păsări” și „Habitate” ale U.E. – reprezintă fundamentul legislației europene privind conservarea naturii. Aceste directive reprezintă cea mai ambițioasă și amplă inițiativă întreprinsă vreodată pentru conservarea patrimoniului natural al Europei. Obiectivul general al celor două directive este de a asigura că, speciile și tipurile de habitate protejate sunt menținute sau readuse într-o stare de conservare favorabilă în întregul lor areal natural de pe teritoriul U.E. Prin urmare, se vizează mai mult decât oprirea declinului viitor sau a dispariției acestora; scopul este de a asigura recuperarea suficientă a speciilor și habitatelor pentru a le permite să se dezvolte pe termen lung;Zero pollution action plan / Planul de acțiune pentru poluare zero – planul de acțiune urmărește ca poluarea aerului, a apei și a solului să fie redusă la niveluri care să nu mai fie considerate dăunătoare pentru sănătate și pentru ecosistemele naturale și care să respecte limitele la care planeta noastră poate face față, creând astfel un mediu fără substanțe toxice. Acest plan a fost adoptat pe 12.05.2021 și în cazul componentei apă se dorește îmbunătățirea calității acesteia prin reducerea deșeurilor, a deșeurilor de plastic din mări (50%) și a microplasticelor eliberate în mediul înconjurător (30%) – componenta cheie a Pactului Verde European aprobat în 2021;Environmental sustainability in the CAP (Common Agricultural Policy) / Sustenabilitatea mediului în cadrul P.A.C. (Politica Agricolă Comună) – prezintă trei obiective de mediu clare, fiecare dintre acestea fiind reluate în Pactul Verde European: combaterea schimbărilor climatice, protejarea resurselor naturale și îmbunătățirea biodiversității. În cadrul componentei apă, obiectivele urmăresc protejarea atât cantitativă, cât și calitativă a acesteia, utilizată în agricultură, prin crearea unor benzi de protecție de-a lungul cursurilor de apă, prin sprijinirea unor sisteme de irigații mai eficiente și prin consolidarea aplicării normelor în zonele vulnerabile la nitrați – reprezintă atenția de care beneficiază mediul în cadrul Politicii Agricole Comune, reflectat în 3 obiective din 9 ale CAP;Rural Development / Dezvoltare rurală – Politica Agricolă Comună (P.A.C.) susține, prin finanțare economică și acțiuni de consolidare, sustenabilitatea socială, economică și de mediu în zonele rurale. Pe parcurs sunt urmărite trei obiective importante pentru dezvoltarea zonelor rurale, precum: stimularea competitivității în sectoarele de agricultură și silvicultură; gestionarea durabilă a resurselor naturale și a acțiunilor din domeniul climei; echilibru teritorial între comunitățile rurale și asigurarea de locuri de muncă;Aarhus Convention / Convenția de la Aarhus – convenția garantează accesul la informații, participarea publicului la luarea deciziilor și accesul la justiție în problemele de mediu. Publicul are dreptul să cunoască: starea mediului; politici sau măsuri care afectează mediul și asigurarea siguranței publice în cazul în care sănătatea populației este afectată de starea mediului;INSPIRE Directive / Directiva INSPIRE – directiva are ca scop crearea unei infrastructuri de date spațiale ce poate fi folosită la nivelul Uniunii Europene (U.E.), în scopul politicilor de mediu și de identificare a activităților ce pot degrada calitatea mediului. Această directivă a intrat în vigoare la data de 15.05.2007 și este utilă pentru schimbul de informații între membrele U.E. și elaborarea de politici transfrontaliere;European Green Deal / Pactul Verde European – acordul urmărește transformarea U.E. într-o economie eficientă din punct de vedere al utilizării resurselor, asigurând: nici o emisie netă de gaze cu efect de seră până în 2050 și o creștere economică ce întrerupe utilizarea resurselor - acest acord a intrat în vigoare în decembrie 2019;New EU Forest Strategy for 2030 / Noua Strategie a U.E. pentru Păduri pentru 2030 – care evidențiază rolul multifuncțional al pădurilor, inclusiv în asigurarea protecției surselor de apă, a comunităților în fața dezastrelor naturale (viituri, inundații), pe lângă furnizarea de materiale, energie, alimente, medicamente, un mediu propice pentru dezvoltarea patrimoniului cultural, tradiției, inovării ș.a. Pădurile reprezintă principalul aliat natural în adaptarea comunităților umane la schimbările climatice și combaterea lor, fiind esențiale în atingerea obiectivului european de neutralitate climatică până în 2050. |
| 5.3.1. Măsuri normative necesare transpunerii directivelor UE | Proiectul de act normativ nu se referă la acest subiect.  |
| 5.3.2. Măsuri normative necesare aplicării actelor legislative UE | Pe lângă planurile naționale integrate, există documente strategice care abordează specific sau indirect managementul riscului la inundații și adaptarea la schimbările climatice, printre care menționăm: Strategia Națională pentru Dezvoltare Durabilă a României Orizonturi 2013–2020–2030 (2018), Strategia Națională privind Reducerea Efectelor Secetei, prevenirea și combaterea degradării terenurilor și deșertificării, pe termen scurt, mediu și lung (2008), Strategia de Dezvoltare Teritorială a României (S.D.T.R.) (2014), Strategia Națională de Reabilitare și Extindere a Infrastructurii de Irigații din România (2019), Strategia Națională pentru Reducerea Riscului la Dezastre 2023-2035 (S.N.R.R.D.) (document finalizat în 2022, în prezent aflat în curs de aprobare), Strategia Națională și Planul de Acțiune pentru Conservarea Biodiversității 2014–2020(*în curs de actualizare*), Strategia Națională privind Adaptarea la Schimbările Climatice pentru perioada 2023-2030 cu perspectiva anului 2050 (S.N.A.S.C.) (*în curs de aprobare*). |
| 5.4. Hotărâri ale Curţii de Justiţie a Uniunii Europene | Proiectul de act normativ nu se referă la acest subiect.  |
| 5.5. Alte acte normative şi/sau documente internaţionale din care decurg angajamente asumate | Proiectul de act normativ nu se referă la acest subiect. |
| 5.6. Alte informaţii | Nu au fost identificate |
| **Secţiunea a 6-a****Consultările efectuate în vederea elaborării proiectului de act normativ** |
| 6.1. Informaţii privind neaplicarea procedurii de participare la elaborarea actelor normative | Proiectul de act normativ nu se referă la acest subiect |
| 6.2. Informaţii privind procesul de consultare cu organizaţii neguvernamentale, institute de cercetare şi alte organisme implicate | Procesul de consultare a tuturor factorilor implicați (ministere, autorități centrale și locale, etc.) a demarat prin identificarea și cuantificarea gradului de îndeplinire a măsurilor prevăzute în Hotărârea Guvernului nr. 846/2010.Elaborarea Strategiei a urmărit asigurarea concordanței depline cu viziunea, obiectivul general și obiectivele specifice, respectiv furnizarea unui document realist, actual, fundamentat tehnic și corelat cu alte documente de planificare strategice. Strategia a fost elaborată în mai multe etape distincte, derulate complementar și succesiv, care au urmărit să asigure calitatea, claritatea, actualitatea și utilitatea acestui demers, printre care:* valorizarea tuturor rezultatelor analizelor / rapoartelor / livrabilelor elaborate în cadrul proiectului *Servicii de consultanță și expertiză în vederea revizuirii și reactualizării Strategiei Naționale de Management al Riscului la Inundații pe termen mediu și lung și a Planului de implementare* în cadrul căruia Strategia a fost revizuită / dezvoltată;
* elaborarea unor obiective strategice generale, precum și a unor obiective specifice realiste, măsurabile și tangibile în orizontul de timp 2023–2035, în strânsă legătură cu obiectivele stabilite în cadrul Planurilor de management al riscului la inundații, aprobate prin Hotărârea Guvernului nr. 886/2023;
* consultarea părților interesate, cu diferite profiluri (instituții publice și private, societate civilă, factori de decizie sau entități economice), din domenii de activitate diverse; consultările au vizat dezbateri privind elaborarea Strategiei, schimbul de informații și ajustarea obiectivelor specifice în funcție de necesitățile reale identificate; obiectivele strategice stabilite în funcție de sector au fost discutate cu ministerele de resort.

Consultarea publică privind elaborarea primei versiuni a **Strategiei naționale de management al riscului la inundații și a planului de implementare aferent** a fost inițiată prin publicarea în ziarul ”România Liberă”, a doua anunțuri în data de 15.05.2023, respectiv 18.05.2023 prin care Documentația depusă a fost accesibilă spre consultare de către public pe toată durata derulării procedurii de reglementare la sediul Ministerului Mediului, Apelor și Pădurilor.Au fost organizate numeroase întâlniri de lucru și sesiuni de instruire, precum și workshop-ul ce a avut loc în perioada 24-26 octombrie 2023 în vederea prezentării Strategiei naționale strategiei naționale de management al riscului la inundații revizuite și a Planului de Acțiune asociat.În procesul de derulare a procedurii SEA au fost postate spre consultare publică- **Strategia națională de management al riscului la inundații și Planul de acțiune asociat** pe site-ul Ministerului Mediului, Apelor și Pădurilor, la secțiunea special destinată acestei proceduri, link: http://www.mmediu.ro/categorie/snmri/455.  |
| 6.3. Informații despre consultările organizate cu autoritățile administrației publice locale | Proiectul de act normativ urmează să fie transmis spre consultare Asociației Municipiilor din România, Asociației Orașelor din România, Asociației Comunelor din România și Uniunii Naționale a Consiliilor Județene din România. |
| 6.4. Informații privind puncte de vedere/opinii emise de organisme consultative constituite prin acte normative | Proiectul de act normativ nu se referă la acest subiect. |
| 6.5. Informații privind avizarea de către:a) Consiliul Legislativb) Consiliul Suprem de Apărare a Ţăriic) Consiliul Economic şi Sociald) Consiliul Concurenţeie) Curtea de Conturi |  Proiectul de act normativ urmează a fi avizat de către Consiliul Legislativ. |
| 6.6. Alte informaţii  |  Nu au fost identificate. |
| **Secţiunea a 7-a****Activităţi de informare publică privind elaborarea si implementarea proiectului de act normativ** |
| 7.1. Informarea societăţii civile cu privire la necesitatea elaborării proiectului de act normativ. |  În elaborarea proiectului a fost îndeplinită procedura stabilită prin Legea nr.52/2003 privind transparența decizională în administrația publică, republicată, cu modificările ulterioare.  |
| 7.2. Informarea societății civile cu privire la eventualul impact asupra mediului în urma implementării proiectului de act normativ, precum și efectele asupra sănătății și securității cetățenilor sau diversității biologice |  SNMRI a parcurs procedura de evaluare de mediu, iar autoritatea competentă pentru protecția mediului a emis Decizia etapei de încadrare nr.06/06.11.2023.  |
| **Secţiunea a 8-a****Măsuri privind implementarea, monitorizarea şi evaluarea proiectului de act normativ** |
| 8.1. Măsurile de punere în aplicare a proiectului de act normativ  | Sunt prevăzute în Planul de acțiune ce reprezintă parte integrantă a Hotărârii de Guvern. |
| 8.2. Alte informaţii  |  Nu au fost identificate. |

Pentru considerentele de mai sus, am elaborat prezentul proiect de **Hotărâre a Guvernului privind actualizarea Strategiei naționale de management al riscului la inundații pe termen mediu și lung, aprobată prin Hotărârea Guvernului nr. 846/2010,** care în forma prezentată, a fost avizat de ministerele interesate şi de Consiliul Legislativ şi pe care îl supunem spre adoptare.

**MINISTRUL MEDIULUI, APELOR ȘI PĂDURILOR**

**MIRCEA FECHET**

**AVIZĂM:**

|  |  |
| --- | --- |
| **VICEPRIM-MINISTRU****MARIAN NEACȘU** | **VICEPRIM-MINISTRU,****MINISTRUL AFACERILOR INTERNE****MARIAN-CĂTĂLIN PREDOIU** |
| **SECRETARUL GENERAL AL** **GUVERNULUI****MIRCEA ABRUDEAN** | **MINISTRUL TRANSPORTURILOR ȘI INFRASTRUCTURII****SORIN-MIHAI GRINDEANU** |
| **MINISTRUL DEZVOLTĂRII, LUCRĂRILOR PUBLICE ȘI ADMINISTRAȚIEI****ADRIAN-IOAN VEȘTEA** | **MINISTRUL ECONOMIEI, ANTREPRENORIATULUI ȘI TURISMULUI** **ȘTEFAN-RADU OPREA** |
| **MINISTRUL EDUCAȚIEI****LIGIA DECA** | **MINISTRUL SĂNĂTĂȚII****ALEXANDRU RAFILA** |
| **MINISTRUL INVESTIȚIILOR ȘI PROIECTELOR EUROPENE****ADRIAN CÂCIU** | **MINISTRUL AGRICULTURII** **ȘI DEZVOLTĂRII RURALE****FLORIN-IONUȚ BARBU** |
| **MINISTRUL FINANȚELOR****MARCEL-IOAN BOLOȘ** | **MINISTRUL JUSTIȚIEI****ALINA ȘTEFANIA GORGHIU** |

**SECRETAR DE STAT SECRETAR DE STAT**

**Adriana PETCU Dan-Ștefan CHIRU**

**SECRETAR GENERAL**

**Alexandru AVRAM**

**SECRETAR GENERAL ADJUNCT SECRETAR GENERAL ADJUNCT**

**Teodor DULCEAȚĂ Győző István BÁRCZI**

**DIRECȚIA GENERALĂ RESURSE UMANE, JURIDICĂ ȘI RELAȚIA CU PARLAMENTUL**

**Cristina DUMITRESCU, DIRECTOR GENERAL**

**DIRECȚIA GENERALĂ ECONOMICĂ, INVESTIȚII ȘI ADMINISTRATIV**

**Speranța IONESCU, DIRECTOR GENERAL**

**DIRECȚIA GENERALĂ EVALUARE IMPACT, CONTROLUL POLUĂRII ȘI SCHIMBĂRI CLIMATICE**

**Dorina MOCANU, DIRECTOR GENERAL**

**DIRECȚIA GENERALĂ BIODIVERSITATE**

**Daniela DRĂCEA, DIRECTOR GENERAL**

**DIRECȚIA GENERALĂ APE ADMINISTRAȚIA NAȚIONALĂ**

**Simona Olimpia NEGRU, DIRECTOR GENERAL “APELE ROMÂNE”**

 **DIRECTOR GENERAL**

 **Sorin LUCACI**

**Gheorghe CONSTANTIN, DIRECTOR GENERAL ADJUNCT**

**Altan ABDULAMIT, ȘEF SERVICIU**

**Întocmit: Ramona IONICĂ-MIHĂILESCU**

 **Adrian PANTEA**